Twee polisiebeamptes in Boksburg vermoorFoto bloot ter illustrasie. (Argieffoto: SAPD) ’n 29-jarige konstabel en ’n 45-jarige sersant is Donderdagaand in Boksburg aangeval en vermoor. Die beamptes het op ’n klag van ’n onnatuurlike sterfte in Boksburg-Noord gereageer toe hulle deur drie mans oorval is. Volgens kol. Athlenda Mathe, polisiewoordvoerder, het die beamptes op ’n lykswa gewag toe die aanval plaasgevind het. “Hulle wapens is afgeneem en hulle is noodlottig gewond. Die moordenaars het te voet met die beamptes se dienspistole en koeëlvaste baadjies gevlug.” Die beamptes was albei aan die Boksburg-Noord-polisiestasie verbonde. Die konstabel is al die afgelope drie jaar in die polisie terwyl die sersant 18 jaar diens gehad het. Genl. Fannie Masemola, nasionale polisiekommissaris, het gesê alle rolspelers is geaktiveer en dat ’n reusesoektog aan die gang is om die moordenaars op te spoor. “Die moord op polisiebeamptes in die uitvoering van hul pligte ondermyn die gesag van die staat en die behoorlike funksionering van die strafregstelsel.” Masemola het sy meegevoel met die beamptes se families, vriende en kollegas betuig.